Ford Mondeo (2014)

Ford Mondeo IV on Ford Mondeon neljäs sukupolvi, jota valmistettiin vuosina 2014–2022.

Ford Mondeo IV (2014–2022) 

Neljäs sukupolvi esiteltiin Pohjois-Amerikan markkinoille Detroitin autonäyttelyssä tammikuussa 2012 Ford Fusion -nimisenä. Euroopassa Mondeon lanseeraus viivästyi suunnitellusta vuoden 2013 kesästä syksyyn 2014 tuotannon siirryttyä Belgiasta Espanjaan. 

Koko Mondeo-mallistossa oli start/stop-järjestelmä vakiovarusteena, ja järjestelmä oli ensimmäistä kertaa saatavana myös automaattivaihteiston yhteyteen. Myös mukautuva nelivetojärjestelmä tuli saataville. Nelivetoa ei ollut ollut saatavana Mondeoon sitten ensimmäisen sukupolven. Uusina turvavarusteina ovat automaattinen hätäjarrutus ja onnettomuudessa kaasulla täyttyvät takaturvavyöt, jotka vähentävät matkustajien rintakehään kohdistuvaa rasitusta. 

Vuoden 2014 Euro NCAP -kolaritestistä Mondeo sai tulokseksi täydet viisi tähteä.

Neljännen sukupolven Mondeon yhteydessä esiteltiin Vignale-konsepti, joka laajeni myöhemmin myös muihinkin malleihin. Kyseessä ei ole ainoastaan autoon saatavana oleva erikoisvarustepaketti, vaan kokonainen tuote- ja palvelukonsepti. Auton tunnusmerkkejä ovat erilainen etusäleikkö, 20 tuuman erikoisvanteet, runsas kromiosien määrä, ylellinen käsin tehty nahkasisustus ja Vignale-logot. Äänieristystä on paranneltu eristävämmillä ikkunoilla ja aktiivisella vastamelujärjestelmällä. Omistajan apuna on henkilökohtainen palveluneuvoja, auto noudetaan ja palautetaan huoltojen yhteydessä ja jopa ilmainen autonpesu kuuluu Vignale-malliin koko sen omistusiän ajan. Omistajille järjestetään myös erilaisia kutsuvierastilaisuuksia ja jatkossa on mahdollista esimerkiksi yhteistyö lentoyhtiöiden tai hotellien kanssa.

Bensiinimoottoreina olivat täysin uudet 1,0- (125 hv) ja 1,5-litraiset (160 hv) EcoBoost-moottorit ja edellisestä sukupolvesta periytyvät 2,0-litraiset (203/240 hv) versiot. Dieselvaihtoehdot olivat 1,6- (115 hv) ja 2,0-litraiset (150/180/210 hv) Duratorq TDCi:t. Neliveto oli saatavana 150- ja 180-hevosvoimaisten dieselmoottorien yhteyteen.

Varustetasot olivat Suomessa Trend ja Titanium.

Trend-varusteluun kuului seitsemän turvatyynyä, ESP, sähköikkunat edessä ja takana, kaksivyöhykkeinen automaatti-ilmastointi, 16 tuuman teräsvanteet pölykapselein, lämmitettävät sähköpeilit ja etuistuimet, radio/CD-soitin neljän tuuman näytöllä, nahkaverhoiltu ohjauspyörä ja vaihteenvalitsimen nuppi sekä lämmitettävä tuulilasi.

Titaniumissa oli lisäksi digitaalimittaristo, Ford SYNC -järjestelmä ja Bluetooth, 17 tuuman kevytmetallivanteet, kromilista ikkunalinjassa, automaattiset kaukovalot, tuulilasinpyyhinten sadetunnistin, nahkaverhoiltu käsijarrukahva, LED-sisävalaistus, urheiluistuimet, vakionopeudensäädin, kaistavahti, avaimeton käynnistys ja liikennemerkkientunnistusjärjestelmä.

Kesällä 2015 tuotiin Suomeen pieni erä erikoisvarusteltuja Trend Style -malleja 1,5-litraisella EcoBoost-bensiinimoottorilla. Varustukseen sisältyi 16 tuuman kevytmetallivanteet, Ford SYNC -järjestelmä ja Bluetooth, pysäköintitutka edessä ja takana, sähkötoimisesti taittuvat sivupeilit, vakionopeudensäädin ja kromilista ikkunalinjassa. Auton väri oli valkoinen.

Brysselin autonäyttelyssä tammikuussa 2019 esiteltiin kasvojenkohotuksen kokenut Mondeo. Suurimmat ulkonäölliset uudistukset kohdistuivat puskureihin ja etusäleikköön, jonka ilme on hieman omanlaisensa riippuen auton varustetasosta. Myös takavaloihin tehtiin muutoksia, ja niiden väliin tuli poikittainen krominen lista. Mondeo sai uuden kahdeksanportaisen automaattivaihteiston, jota ohjataan uuden Focuksen tavoin perinteisen vaihteenvalitsimen sijaan kiertokytkimellä.

Lähteet

Viitteet

Aiheesta muualla 

Mondeo (2014)
D-segmentin autot
2010-luvun autot
2020-luvun autot